DEĊIŻJONI TAL-KUMMISSJONI
tas-7 ta’ Ġunju 2007
dwar il-finanzjament għall-2007 ta’ l-ispejjeż li jikkonċernaw materjal informatiku u l-azzjonijiet ta’ komunikazzjoni fil-qasam tas-saħħa ta’ l-annimali u l-benesseri ta’ l-annimali
(2007/390/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Deċiżjoni tal-Kunsill 90/424/KEE, ta’ 26 ta’ Ġunju 1990, dwar in-nefqa fil-kamp veterinarju (1), u notevolment l-Artikoli 17, 37 u 37a tagħha,
Billi:
(1)
L-akkomodazzjoni, l-immaniġġjar u l-manutenzjoni ta’ TRACES, previst bid-Deċiżjoni tal-Kummissjoni 2003/24/KE tat-30 ta’ Diċembru 2002 (2) li tirrigwarda l-iżvilupp ta’ sistema veterinarja integrata, jaqgħu taħt ir-responsabbiltà tal-Kummissjoni u bħala tali jeħtieġu finanzjament mill-Komunità. Dan l-involviment finanzjarju hu bbażat fuq l-Artikolu 37a tad-Deċiżjoni tal-Kunsill 90/424/KEE.
(2)
Is-sistema ta’ notifika introdotta abbażi tad-Direttiva tal-Kunsill 82/894/KEE tal-21 ta’ Diċembru 1982 dwar in-notifika ta’ mard ta’ l-annimali fil-Komunità (3), bid-Deċiżjoni tal-Kummissjoni ta’ l-1 ta’ Marzu 2005 li tistabbilixxi l-għamla kkodifikata u l-kodiċi għan-notifika tal-mard ta’ l-annimali skond id-Direttiva tal-Kunsill 82/894/KEE (4) għandha tiġi aġġornata bl-introduzzjoni ta’ titjibiet teknoloġiċi indispensabbli. L-involviment finanzjarju tal-Komunità hu bbażat fuq l-Artikolu 37 tad-Deċiżjoni tal-Kunsill 90/424/KEE.
(3)
Il-politika ta’ informazzjoni dwar is-saħħa ta’ l-annimali u l-benesseri ta’ l-annimali tesiġi komunikazzjoni li tikkonċerna l-iżviluppi tekniċi u xjentifiċi f’dawn l-oqsma. L-involviment finanzjarju tal-Komunità hu bbażat fuq l-Artikolu 17 tad-Deċiżjoni tal-Kunsill 90/424/KEE.
(4)
Din id-Deċiżjoni tiswa bħala deċiżjoni ta’ finanzjament fis-sens ta’ l-Artikolu 75 tar-Regolament (KE, Euratom) tal-Kunsill Nru 1605/2002 tal-25 ta’ Ġunju 2002 rigward ir-Regolament Finanzja applikabbli għall-baġit ġenerali tal-Komunitajiet Ewropej (5) u l-Artikolu 90 tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjarju li jgħodd għall-baġit ġenerali tal-Komunitajiet Ewropej (6).
(5)
Il-miżuri previsti għal din id-Deċiżjoni huma konformi ma’ l-opinjoni tal-Kumitat Permanenti tal-Katina ta’ l-Ikel u s-Saħħa ta’ l-Annimali.
IDDEĊIDIET:
Artikolu 1
TRACES
L-akkomodazzjoni, l-immaniġġjar u l-manutenzjoni ta’ TRACES, previst bid-Deċiżjoni tal-Kummissjoni 2003/24/KE, huma awtorizzati għall-ammonti u l-għanijiet segwenti:
-
560 000 EUR għall-akkomodazzjoni;
-
440 000 EUR għall-akkwist ta’ sostenn loġistiku neċessarju fil-qafas ta’ l-assistenza lill-utenti tas-sistema;
-
200 000 EUR għall-akkwist ta’ sostenn ta’ manutenzjoni neċessarja sabiex tiġi adattata s-sistema għall-iżviluppi legali u tekniċi.
-
300 000 EUR għall-iżviluppi informatiċi neċessarji.
Artikolu 2
Sistema ta’ notifika tal-mard ta’ l-annimali
L-aġġornament tas-sistema ta’ notifika, imsemmi fid-Deċiżjoni 2005/176/KE, hu awtorizzat għal ammont ta’ 150 000 EUR.
Artikolu 3
Komunikazzjoni fl-oqsma tas-saħħa ta’ l-annimali u l-benesseri ta’ l-annimali
Il-komunikazzjoni mill-Kummissjoni, lill-awtoritajiet kompetenti u liċ-ċittadini, ta’ informazzjoni relatata mal-leġiżlazzjoni Komunitarja fil-qasam tas-saħħa ta’ l-annimali u tal-benesseri ta’ l-annimali hi awtorizzata għall-ammonti u l-għanijiet segwenti:
-
240 000 EUR għall-pubblikazzjonijiet u l-propagazzjoni ta’ l-informazzjoni u ta’ l-istrateġija fil-qasam tas-saħħa ta’ l-annimali.
-
130 000 EUR għall-pubblikazzjonijiet u l-propagazzjoni ta’ l-informazzjoni u ta’ l-istrateġija fil-qasam tal-benesseri ta’ l-annimali.
Artikolu 4
Proċedura ta’ għoti ta’ offerti
L-għażla tal-kuntratturi se ssir abbażi tal-kuntratti ta’ qafas eżistenti jew abbażi ta’ sejħa għall-offerti mnedija matul 2007.
Magħmul fi Brussell, 7 ta’ Ġunju 2007.